**A 2016 évi rendszer átalakítás tapasztalatai, tervezett jogszabályváltozások (képzési rendszer, vezető képzés, kompetenciák stb.)**

Meghívott: Bódy Éva főosztályvezető-helyettes Szociális és Gyermekjóléti Szolgáltatások Főosztálya, EMMI

Szekcióvezető: Erdős Zsuzsanna főtanácsadó, Szociális Ügyekért és Társadalmi Felzárkózásért Felelős Államtitkári Kabinet EMMI

A szekcióban közel 150 szakember vett részt.

Rövid felvezető diasor (csatolva) után a résztvevők elmondták tapasztalataikat, észrevételeiket, javaslataikat.

A 2016-os rendszer átalakítással kapcsolatban megfogalmazott problémák és a rá adható válaszok az alábbiak:

**1. Tárgyi feltételek:**

Probléma: Főképp megyei jogú városokban, több telephelyes működés esetében a fizikai terek szűkösek és még mindig vannak korszerűtlen épületek.

A közlekedési nehézségeket (gépjármű hiánya, falu- és tanyagondnoki szolgálatok kapacitásai, hozzáállása, ellátási terület) szintén problémaként jelölték többen.

Válasz:

A TOP pályázatok keretében biztosított az infrastruktúra korszerűsítésére forrás:

TOP-4.2.1-15 Szociális alapszolgáltatások infrastruktúrájának bővítése, fejlesztése 2,621 Mrd Ft, TOP-6.6.2-15 Szociális alapszolgáltatások infrastruktúrájának bővítése, fejlesztése 4,774 Mrd Ft

A közlekedés vonatkozásában a falu- és tanyagondnoki szolgálatok kapacitásai adottak, a szabályozás úgy módosul, hogy a család- és gyermekjóléti szolgáltatásban dolgozók közlekedése könnyebbé váljon.

**2. Személyi feltételek:** a szociális ágazati bérrendezés elindult, azonban ez nem tudja megállítani a munkaerő elvándorlást. Nagy a fluktuáció, a vezetők részéről kihívás az új munkatársak szakmai felkészítése, belső továbbképzésének biztosítása.

Új dolog, hogy még egyetemi városban is nehéz szakképzett munkatársat találni.

Közfeladatot ellátó személyek elleni „támadások”, attrocitások.

Válasz:

A szociális ágazatban a több érdemi lépés is történt a bérrendezésben.

A továbbképzési rendszer átalakítása és az új vezetőképzés új tudások megszerzését teszi lehetővé. Az EFOP 3.8.2. projekt keretében ingyenes továbbképzések lesznek biztosítottak az ágazatban dolgozóknak.

Más ágazatok EFOP programjai szintén fognak ingyenes továbbképzési lehetőségeket kínálni.

A közfeladatot ellátó személyeket érő „támadásokat” megvizsgálja a Minisztérium és próbál megfelelő szabályozási válaszokat adni.

**3. Szakmai skillek:**

Számos új feladat van, amelyhez nem állnak rendelkezésre a megfelelő szakmai ismeretek.

Válasz:

A továbbképzési rendszer megújítása kapcsán kiemelendők a kötelező és munkakör betöltéséhez kapcsolódó kötelező képzések. Ezek tartalma úgy lesz kialakítva, hogy a munkatársak új és korszerű tudásokhoz juthassanak.

**4. Egyéb munkaformákhoz kapcsolódó észrevételek:**

a) Kapcsolattartás

A kapcsolattartási ügyek nagyon megterhelik a szolgáltatókat.

b) Nemzetközi ügyek

Egyre több családban van külföldön munkát vállaló házastárs. Válás esetében a kapcsolattartás és az ügyintézés problémát okoz. Nincsenek erőforrások tolmácsolás igénybevételére, utaztatásra.

c) Magántanulóság

Egyre inkább jellemző a nagyon magas státuszú családokban, hogy nem szeretnék iskolába járatni a gyermeküket, vagy épp szegregációs célra használja az iskola a magántanulóságot. Javasolják a magántanulóságra vonatkozó vélemény tartalmának pontosabb meghatározását.

d) Csoportmunka, prevenciós tevékenységek

Kevés az erőforrás, az egyéni esetkezelés munkaforma dominál.

e) Adminisztráció

A munkahatékonyságot növelné, ha az egységes központi elektronikus adminisztrációs rendszer megfelelően fejlesztve lenne. A papír alapú dokumentáció nagyon sok energiát felemészt.

Az ügyintézési határidők nagyon szűkösek, amely nem minden esetben teszi lehetővé az alapos és minőségi munkavégzést.

Az egyéb munkaformákra vonatkozó észrevételeket a Minisztérium megvizsgálja és a módszertani hálózat bevonásával próbál adekvát szabályozási válaszokat kínálni, ahol ez lehetséges.

Az adminisztráció elektronizálására az EFOP 1.9.4. kiemelt projekt biztosít erőforrásokat.

**5. Kormányhivatalokkal való együttműködés**

A kormányhivatalok „kliensként” kezelik a szolgáltatók munkatársat.

Számos esetben nem használják a protokollokat, az ügyintézők nem működnek együtt a szolgáltatók munkatársaival.

Válasz:

A Minisztérium szakmai körlevelek kiadásával és továbbképzések megszervezésével próbálja az igazgatásban dolgozók munkáját segíteni.

A protokollok pedig mindenkire nézve kötelező érvényűek.

**A 2016-os átalakítások kapcsán összefoglalóan elmondható, hogy a területen dolgozók próbálják az új szabályozási rendszert lekövetni, ennek megfelelően működni, azonban a humán erőforrások hiányosságai jelentik a legfőbb olyan akadályt, amely a feladatellátás során problémát okoz.**

A szekcióban az új vezetőképzés és továbbképzési rendszer átalakítása kapcsán felmerült legfőbb kérdések a következők voltak:

* ki köteles mester-vezetőképzésen és ki alapképzésen részt venni
* integrált intézmények esetében a szakmai egység vezető mely szintű vezetőképzésen köteles részt venni.